Johann Ulrich Büchel
Dr Johann Ulrich Büchel (* 27. Dezämber 1753 z Basel; † 23. Dezämber 1792 z Basel) isch e Schwizer Baumäister, Zäichner und Radierer im Spootbarock und früeje Klassizismus gsi. Näben em Johann Jacob Fechter (1717–1797) und Samuel Werenfels (1720–1800) gältet er as äine vo de bedütendste Baumäister vo dr Stadt Basel im 18. Joorhundert.

Lääbe 
Dr Ulrich Büchel isch dr Soon vom Stäimetz Daniel Büchel und e Groossnöwöö vom Basler Beck, Groossroot, Mooler und Zäichner Emanuel Büchel gsi. Er het z Basel e Leer zum Stäimetz gmacht, woorschinlig im Bedriib vo sim Vater und het 1775 au d Mäisterbrüefig bestande. Zwäi Joore spööter het er d Anna Maria Fatio ghürootet. 1789 isch er Säggser vo dr Spinnwätterzumft, also Mitgliid vom erwiiterete Vorstand und eso au Groossroot worde, und spööter Oberstwachmäister.

Mä vermuetet, ass dr Archidekt Achilles Huber (1776–1860) si erste Underricht bim Büchel überchoo het.

Wärk 
 1775: D Iigangshalle vom Huus zum Goldige Löi, Basel (nit erhalte)
 1775–80: s Huus zum Kirschgarte, Basel; won er für dr Basler Siidebandfabrikant Johann Rudolf Burckhardt baut het 
 1787: dr Gartebavilliong vom Landguet Bellevue vor em Basler Santihansdoor
 1781–84: s Roothuus vo Winterthur
 1782: D Pfarrchille vo Gräntzinge im Elsass

Dr Büchel het au e Hufe Akwarell, Guasch, Fääderzäichnige, Radierigeen und Akwatintadruck gmacht. Er het Archidektuure und Landschafte daargstellt und Entwürf vo Büünebilder gmacht.

Litratuur 
 Marie-Claire Berkemeier-Favre: Johann Ulrich Büchel (1753–1792), Architekt des Hauses zum Kirschgarten: Leben und Werk. In: Burkard von Roda et al. (Hrsg): Das Haus zum Kirschgarten und die Anfänge des Klassizismus in Basel (Kat. z. Ausst. Sehnsucht Antike im Historischen Museum Basel, Haus zum Kirschgarten, 17.11.1995–28.4.1996), Basel: Historisches Museum 1995, S. 51–70.

Weblingg 
 

Künstler (Barock)
Archidekt z Baasel
Architekt vom Klassizismus
Boumeister
Künschtler
Moler, Zeichner, Illustrator
Basler
Schwiizer
Maa
Künschtler (Schwiiz)